Vanhaan betonikerrostaloon Hyvinkäällä rakennetaan lisäkerros puuelementeistä. Tuloksena taloon saadaan 14 uutta kotia.

Havainnekuva Hyvinkäällä sijaitsevasta kerrostalosta ja tulevasta lisäkerroksesta. KUVA: TENGBOM ERIKSSON ARKKITEHDIT OY

Varsinkin pääkaupunkiseudulla vuokra-asunnot voivat olla kiven alla, vaikka niiden tarve on suuri. Kauppalehti kertoi toukokuussa, että esimerkiksi Helsingissä pula yksiöistä on krooninen, sillä joka toinen kotitalous on yhden hengen koti. Pienet kodit ovat kaivattuja: lehden haastatteleman VVO:n toimitusjohtajan Jani Niemisen mukaan 80 prosenttia vuokra-asuntoa hakevista etsii yksiötä tai kaksiota.

Myös Hyvinkäällä on kärsitty vuokra-asuntojen pulasta. Tilanne sai Hyvinkään Vuokra-asunnot Oy:n saneeraamaan vanhan kerrostalonsa ja hyödyntämään uutta keinoa asuntojen lisäämiseksi. Vanhaan betoniseen kerrostaloon nousee puinen lisäkerros, johon rakennetaan 14 pientä vuokra-asuntoa.

Keinoa ei ole Suomessa hyödynnetty vielä laajemmin, vaikka se voisi mahdollistaa uusien asuntojen lisäämistä ilman uudisrakentamista.

- Vastaavaa on tehty jonkin verran aiemmin, mutta sitä ole ole hyödynnetty vielä kovinkaan paljon. Siihen ollaan heräämässä vasta nyt, urakoitsijana toimivan Consti Yhtiöiden markkinointi- ja viestintäpäällikkö Maria Lindqvist sanoo.

Nostaa taloyhtiön arvoa

Sen lisäksi, että kaivattuja pieniä asuntoja saadaan lisää, taloyhtiö voi hyötyä lisäkerroksen tuomista tuloista.

- Lisäkerroksella ja vuokratuloilla voidaan rahoittaa taloyhtiön muita toimia, Linqvist toteaa.

- Lisäkerros nostaa taloyhtiön arvoa ja pienentää toisen remonttihankkeen kuluja, puurakenteet toimittavan Koskisen projektimyyntipäällikkö Vesa Saarelainen toteaa.

- Tämä voi olla keino lisätä asuntoja halutuille alueille ilman uudisrakentamista, hän sanoo myös.

Hyvinkään kohteessa lisäkerros rakennetaan peruskorjauksen yhteydessä.

- Lisäkerros kannattaa yleensä toteuttaa yhtä aikaa toisen suuremman remonttihankkeen kanssa, niin kokonaiskustannukset jäävät pienemmiksi. Julkisivusaneerauksen yhteydessä voidaan parantaa myös koko rakennuksen energiatehokkuutta, Saarelainen sanoo.

Lisäkerros rakennetaan betonitaloihin puuelementeistä, koska materiaali on kevyttä. Vastaava tuore esimerkki löytyy Helsingistä, jossa vanha kerrostalo sai uuden kerroksen ja uusia asukkaita alkuvuodesta 2015.

Kaksi esimerkkiä valmistuneista lisäkerroksista vanhoihin taloihin. KUVA: KOSKISEN